Skibet Skole er dels en almindelig folkeskole med undervisning på 0.-6. klassetrin, dels en centerafdeling for elever med autismespektrumforstyrrelser, hvor der kan undervises på 0.-10. klassetrin. Skolen har 125 ansatte. Skibet Børnehus, der har 4 grupper i vuggestuen og 5 i børnehaven, ligger ved siden af skolen. Det samme gør Skibet-Hallen, hvor Skibet Idrætsforening tilbyder badminton, fodbold, gymnastik, bordtennis, håndbold og hockey. Byen har også Skibet og Omegns Jagtforening.  Vandrerhjemmet Danhostel Vejle ligger i Skibet ved Bindeballestien. Det har 30 værelser med 138 senge.  Historie I 1904 beskrives Skibet således: "I Sognet Skibet Kirke (1340: Skipwith, 1387: Skibith), ved Vardevejen, og i Nærheden Jærnbanehpl. og Kro...Slelde med Præstegd." Der var altså ingen egentlig bebyggelse ved kirken, men i landsbyen Slelde, der nu er en del af Skibets byområde.  Stationsbyen Skibet fik holdeplads (en lille station) på Vejle-Vandel-Grindsted Jernbane, der blev åbnet til Vandel i 1897 og forlænget til Grindsted i 1914. Banen blev nedlagt i 1957, og stationsbygningen er revet ned, men på banens tracé går Bindeballestien, som er asfalteret fra Vejle til Ravning, hvorfra den fortsætter som grussti næsten til Bindeballe Station. Det lave målebordsblad fra 1900-tallet viser et mejeri ved stationen, men stadig ingen nævneværdig bydannelse. Den kom først efter banens tid og især i 1960'erne, hvor bydelen Østengård voksede op øst for det gamle Skibet på jord fra proprietærgården Østengård. Der er kun 1 km åbent land mellem denne bydel og Vejles vestlige bydel Trædballe.